Source: https://www.nemetugyek.de/penzbuentetesek/
Timestamp: 2019-11-15 02:32:38+00:00

Document:
A pénzbüntetések jelentősége a német joggyakorlatban - Német ügyek
A pénzbüntetések jelentősége a német…
Mi a pénzbüntetés és milyen esetekben róják ki?
A pénzbüntetéssel a bíróság bűntetteket sújthat. A törvény értelmében bűneseteket pénz- vagy pedig szabadságvesztés büntetésével lehet büntetni. Amíg a szabadságvesztés a szabadság elveszítését, tehát bebörtönzést jelent, addig a pénzbüntetés, egyfajta enyhébb büntetésként csak az elkövető pénztárcájára van kihatással. Akit pénzbüntetésre ítélnek, annak a viselkedése után kiszabott büntetését az államkasszába kell befizetnie.
Minek alapján számítják ki a pénzbüntetéseket?
Németországban nincsenek átalányban kiszabott, egyetemesen alkalmazott pénzbüntetések. A pénzbüntetés mértékét a bíróságok mindig az egyéni körülmények figyelembe vételével róják ki, hogy így az alacsonyabb jövedelmű emberek ne kerüljenek hátrányba a jobban keresőknél.
Miből áll össze a pénzbüntetés?
A pénzbüntetés kettő összetevőből áll: egyrészt a napi tételekből (Tagessatz), másrészt azok nagyságából. A bírósági ítéletekben gyakran találhatók erre utaló megfogalmazások, mint pl. „Sie werden zu einer Geldstrafe von 60 Tagessätzen verurteilt. Ein Tagessatz wird auf 30 € festgesetzt.“ Magyarul: “60 napi tételű pénzbüntetésre ítéljük. A napi tétel nagyságát 30 euróban határozzuk meg.”
Mit jelent a napi tétel, a Tagessatz?
A napi tételek számát a büntetéskiszabási körülmények mérlegelésével határozzák meg. Ehhez a bíróság figyelembe veszi a vétkességet és megvizsgálja, milyen körülmények szólnak a tettes ellen. Rávilágít a tett elkövetésének személyes indítékaira, az elkövetés módjára, a kihatásokra az áldozatra, valamint az elkövető személyes és gazdasági viszonyaira, a tett elkövetése utáni viselkedésére és az okozott kár megtérítéséért tett erőfeszítéseire. A bíróságnak ennek keretében lehetősége van 5 és 360 napi tétel között választani, feltéve, hogy a törvényes büntetési szint nem ír elő korlátozásokat. Döntő jelentősége van ilyenkor a jó védőügyvédnek, aki határozottan kiáll védettje mellett és küzd a lehető legalacsonyabb napi tétel eléréséért.
Mekkora a napi tétel?
A napi tételek számának megállapítása után a bíróság annak nagyságáról dönt. Ez az elítélt jövedelmének nagyságától függ és 1 ill. 30.000 euró közötti összeget tehet ki. Durván számolva a napi tétel az elítélt egy napi keresetének felel meg. Ha például valaki 1.200 eurót keres havonta, akkor ezt 30 napra elosztva a fizetendő napi tétel 40 eurót tesz ki. A bíróság azonban figyelembe vesz egyéb fizetési kötelezettségeket is, például a tartásdíjakat. Ezért olyan fontos védőügyvéddel tisztázni az anyagi helyzetet a napi tételek lehető legalacsonyabban tartásához. Különösen fontos ez akkor, ha az elítélt taktikai okokból nem szolgáltat a bíróság felé adatokat jövedelméről. Ilyen esetekben a bíróság megbecsüli a jövedelmet. Az elítéltnek ezek után még mindig lehetősége van az így megítélt napi tételek megfellebbezésére, ha azokat túl magasnak tartja vagy pedig helyben hagyására, ha azok alacsonyabbak a ténylegesen várhatónál. A tényleges jövedelem elhallgatásának esélyeit és kockázatait legjobb azonban a védőügyvéddel megbeszélni.
Ki hajtja be a pénzbüntetéseket?
A pénzbüntetéseket a bíróság mondja ki, de behajtásáért az államügyészség felel. Ők az ítélet kihirdetése után (és bizonyos idő elteltével) a pénzbüntetésre ítélttel levélben tudatják a folyószámla adatait, ahová a büntetést be kell fizetni. Előfordulhat, hogy a bíróság részletfizetést engedélyez, de az első részlet fizetését már a következő hónap elejére teszi. Miután azonban az államügyészség (mint behajtó) gyakran csak hónapok múltán jelentkezik, ezért ilyenkor az elmulasztott hónapok részleteit egy összegben megkövetelheti. Az államügyészséggel folytatott kommunikációhoz, a fizetési módok, határidők, stb. tisztázásához érdemes ilyenkor is védőügyvéd segítségét kérni.
Kit fenyeget leginkább a pénzbüntetés és miért?
Az elkövetett bűneset után kiszabott pénzbüntetés (és annak nagysága) attól függ, hogy a törvény előírja-e ezt egyáltalán. Néhány példa bűnesetekre, amelyekre pénzbüntetéseket szabhatnak ki:
hamis gyanúsítgatások (lásd: a büntető törvénykönyv/Strafgesetzbuch/StGB 164. paragrafusát),
sértegetések (§ 185 StGB),
testi sértés (§ 223 StGB),
lopás, beleértve az áruházi lopást is (§ 242 StGB),
sikkasztás (§ 246 StGB),
csalás (§ 263 StGB) vagy pedig a
gondatlanságból elkövetett emberölés (§ 222 StGB).
De más vétségek, pl. a feketén utazás (amiről itt már tudósítottunk: Német tömegközlekedés – a “Schwarzfahren”, a feketén utazás és kihatásai), néhány, a rossz helyen parkolásért kiszabott büntetőcédula nem fizetése is eredményezheti pénzbüntetések kiszabását.
Büntetett előéletűnek számítok már pénzbüntetésnél is?
Jogi értelemben véve igen. Ha azonban a pénzbüntetés az érintett egyedüli büntetése eddigi életében és annak nagysága nem haladja meg a 90 napi tételt, akkor az nem vezet bejegyzésekhez az erkölcsi bizonyítványban (lásd itt is: Német erkölcsi bizonyítvány kiállításának feltételei). Tehát a büntetlen előélet gyakorlatilag megmarad.
Felfüggesztett pénzbüntetés – létezik ilyesmi?
A német büntetőjog rendelkezik egy kiskapuval, amelynek alkalmazásával a bíróság elállhat a pénzbüntetés végrehajtásától. Ennek megnevezése “Verwarnung mit Strafvorbehalt“, ami magyarul figyelmeztetést jelent a büntetés fenntartásával. Ezt azonban csak 180 napnál alacsonyabb napi tételű pénzbüntetéseknél lehet alkalmazni és más feltételeket is teljesíteni kell. Ezek közül legfontosabb, hogy a tettes a bíróság megítélése szerint nem követ el további bűncselekményeket a jövőben és társadalmi beilleszkedésének előrejelzései kedvezők.
Mikor kerülhet sor fizetést helyettesítő börtönbüntetésre?
Különösen az alacsony keresetűek számára komoly probléma lehet a pénzbüntetések kifizetése. Ezért sokan közülük a kivárás módszerét választják és nem tesznek semmit hátralékaik rendezésére. A hitelezők azonban nem felejtenek: az első figyelmeztető levelek hamarosan a postaládában vannak. Aki ezeket figyelmen kívül hagyja, arra a fizetést helyettesítő büntetésként (Ersatzfreiheitsstrafe) a börtön vár, még akkor is, ha a bíróság nem szándékozott a büntetés ezt a formáját alkalmazni. De a börtönbüntetés a családra, a szociális környezetre és a munkahelyre érvényes negatív kihatásait nem feltétlenül kell kivárni. A közérdekűen végzett munka (gemeinnützige Arbeit) mellett a pénzbüntetést részletekben is lehet törleszteni. Ezeket a megoldásokat normális esetben a bíróságok mellett működő, önálló működési körű bírósági tisztviselőknél (Rechtspfleger) lehet megérdeklődni.
Milyen további lehetőségek vannak a pénzbüntetések rendezésére?
Sokan azonban nem szívesen egyezkednek az igazságszolgáltatással. Ilyen esetekben segít a törvénnyel összeütközésbe kerülteknek az adósságaik bíróságon kívüli rendezése, amelyre többféle lehetőség van. Az ún. „Straffälligenhilfe“ (segítség nyújtása a törvénnyel összeütközésbe kerülteknek) keretében többféle szervezet foglalkozik az érintettekkel. Ilyen, segítséget nyújtó szervezetek például a Caritas vagy a Bundesarbeitsgemeinschaft für Straffälligenhilfe (BAG-S) e.V. valamint további egyházi és közjóléti intézmények.
Ezek a szervezetek a Straffälligenhilfe keretében átveszik például a pénzbüntetés kezelését. Ez annyit jelent, hogy mérleget állítanak fel a büntetésre ítélt bevételeiről és kiadásairól és ennek megfelelően számítják ki az elviselhető részletfizetések mértékét. A részletfizetések időtartamát nem szabályozzák rendelkezések, a gyakorlatban azonban általában igyekeznek ezeket 2 éven belül letudni. A fizetés vagyonkezelői számlán (Treuhandkonto) keresztül történik, amely biztosítja, hogy a bíróság havi rendszerességgel megkapja a részleteket.
Sok, pénzbüntetésre ítélt nem rendelkezik saját jövedelemmel, hanem munkanélküli támogatásra van utalva. Nekik számítaniuk kell arra, hogy a pénzbüntetések megfizetésébe ezeknek a támogatásoknak egy részét is bevonják. A szervezetek szakemberei adott esetben segítséget nyújtanak a támogatásokra szoruló érintettek háztartásának vezetésében is, hogy ne kerüljenek a lakbérrel vagy az energia költségeivel emiatt hátrányba.
A pénz kezelésének rendszere hatásos módszernek tekinthető. A pénzbüntetések így kezelt visszafizetései 90 százalékos sikeraránnyal dicsekedhetnek, ami annyit jelent, hogy a legtöbb adósnak nem kellett börtönbe vándorolnia emiatt. Ez pedig nem csak az elítéltekre van pozitív kihatással, hanem tehermentesíti a börtönöket is. A le nem töltött börtönnapok utáni megtakarítás milliókat jelent a tartományok közpénztárainak.

References: bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság